Kendelse afsagt af Domstolens Præsident den 6. oktober 2000. - Kommissionen for De Europæiske Fællesskaber mod Den Hellenske Republik. - Slettelse. - Sag C-197/98.



Samling af Afgørelser 2000 side I-08609



Parter

Dommens præmisser

Afgørelse



Parter

I sag C-197/98,

Kommissionen for De Europæiske Fællesskaber ved M. Patakia og B. Mongin, Kommissionen Juridiske Tjeneste, som befuldmægtigede, og med valgt adresse i Luxembourg hos C. Gómez de la Cruz, Kommissionen Juridiske Tjeneste, Wagnercentret, Kirchberg,

sagsøger,

støttet af

Det Forenede Kongerige Storbritannien og Nordirland ved Assistant Treasury Solicitor J.E. Collins, som befuldmægtiget, og med valgt adresse i Luxembourg på Det Forenede Kongeriges Ambassade, 14, boulevard Roosevelt,

intervenient,

mod

Den Hellenske Republik ved A. Samoni-Rantou og S. Vodina, henholdsvis juridisk konsulent og funktionær i den særlige juridiske tjeneste, Afdelingen for Fællesskabsret, Udenrigsministeriet, som befuldmægtigede, og med valgt adresse i Luxembourg på Grækenlands Ambassade, 117, Val Sainte-Croix,

sagsøgt,

angående en påstand om, at det fastslås, at Den Hellenske Republik har tilsidesat de forpligtelser, som påhviler den i henhold til EF-traktatens artikel 171 (nu artikel 228 EF), idet den ikke har truffet de nødvendige foranstaltninger til opfyldelsen af Domstolens dom af 23. marts 1995, Kommissionen mod Grækenland (sag C-365/93, Sml. I, s. 499), og navnlig fordi den endnu ikke hverken har udstedt eller meddelt Kommissionen de love og administrative bestemmelser, der er nødvendige for at efterkomme Rådets direktiv 89/48/EØF af 21. december 1989 om indførelse af en generel ordning om gensidig anerkendelse af eksamensbeviser for erhvervskompetencegivende videregående uddannelser af mindst tre års varighed (EFT 1989 L 19, s. 16),

har

DOMSTOLENS PRÆSIDENT

efter at generaladvokat N. Fennelly har fremsat forslag til afgørelse

afsagt følgende

Kendelse

Dommens præmisser

1 Ved stævning indleveret til Domstolens Justitskontor den 20. maj 1998 har Kommissionen for De Europæiske Fællesskaber i medfør af EF-traktatens artikel 169 (nu artikel 226 EF) anlagt sag med henblik på, at det fastslås, at Den Hellenske Republik har tilsidesat de forpligtelser, som påhviler den i henhold til EF-traktatens artikel 171 (nu artikel 228 EF), idet den ikke har truffet de nødvendige foranstaltninger til opfyldelsen af Domstolens dom af 23. marts 1995, Kommissionen mod Grækenland (sag C-365/93, Sml. I, s. 499), og navnlig fordi den endnu ikke hverken har udstedt eller meddelt Kommissionen de love og administrative bestemmelser, der er nødvendige for at efterkomme Rådets direktiv 89/48/EØF af 21. december 1989 om indførelse af en generel ordning om gensidig anerkendelse af eksamensbeviser for erhvervskompetencegivende videregående uddannelser af mindst tre års varighed (EFT 1989 L 19, s. 16).

2 Ved processkrift indgivet til Domstolens Justitskontor den 8. august 2000 har Kommissionen i henhold til procesreglementets artikel 78 meddelt Domstolen, at den hæver sagen, og i henhold til procesreglementets artikel 69, stk. 5, første afsnit, nedlagt påstand om, at Den Hellenske Republik pålægges at betale sagens omkostninger.

3 Ved skrivelse indgået til Domstolen den 22. august 2000 har den græske regering taget hævelsen til efterretning og meddelt Domstolen, at den ikke havde nogen bemærkninger hertil.

4 I henhold til procesreglementets artikel 69, stk. 5, første afsnit, pålægges det den part, som hæver sagen, at betale sagens omkostninger, såfremt den anden part har nedlagt påstand herom. På begæring af den hævende part kan det dog bestemmes, at den anden part skal betale sagens omkostninger, hvis dette findes berettiget som følge af denne parts forhold.

5 I denne sag beroede Kommissionens søgsmål og efterfølgende hævelse på Den Hellenske Republiks adfærd, idet denne først efter søgsmålets anlæg havde truffet de nødvendige foranstaltninger til at efterkomme sine forpligtelser.

6 Den Hellenske Republik tilpligtes derfor at betale sagens omkostninger.

7 I henhold til procesreglementets artikel 69, stk. 4, første afsnit, bestemmes, at Det Forenede Kongerige bærer sine egne omkostninger.

Afgørelse

Af disse grunde

bestemmer

DOMSTOLENS PRÆSIDENT

1) Sag C-197/98 slettes af registret.

2) Den Hellenske Republik betaler sagens omkostninger.

3) Det Forenede Kongerige bærer sine egne omkostninger.